text: Кожны чалавек мае талент, які можа ператварыць яго ў “зорку”. Але ёсць зло на зямлі, здольнае загасіць святло, якое выпраменьвае чалавек, пахаваць яго надзеі і мары, прынесці гора родным і блізкім. Імя ў той бяды — наркотыкі. Пра гэта нагадала мерапрыемства, што праводзілася ў Хмелеўскім сельскім Доме культуры.
  …Цікаўная дзяўчынка, шчаслівая сям’я, сонца з усмешкай — малюнкі на асфальце, пакінутыя дзецьмі. Глядзіш на іх і верыць не хочацца, што можа быць усё інакш у жыцці, калі яно напоўнена і перакрэслена бядой.
  У клубе — фотавыстава “Зоркі, забітыя злом”. 12 сусветнавядомых талентаў, чыё жыццё і творчасць скалечылі наркотыкі. Сярод імёнаў — Уітні Хьюстан і Уладзімір Высоцкі, Курт Кабейн і Майкл Джэксан, Мерылін Манро і Элвіс Прэслі… “Зоркі” планетарнага маштабу, узлёт якіх абарваўся так трагічна. Ля партрэтаў і скупых біяграфій — запаленыя лампадкі, букет жоўтых кветак, а між імі, быццам чырвоныя кроплі крыві, цюльпаны. Побач шырокі ліст з заклікам “Мы супраць наркотыкаў”, на якім прысутныя пакідаюць свае подпісы (на здымку).